Þegar við hugsum um hvort við eigum að geyma eitthvað handa barnabörnunum til að gefa þeim þegar þau fullorðnast dettur okkur flestum í hug málverk , peningar eða skartgripir . En það eru aðrir hlutir sem barnabörnunum gæti þótt gaman að fá í hendurnar þegar fram líða stundir og kosta ekkert eða næstum ekki neitt . Dagblað sem var gefið út daginn sem þau fæddust . Flestum finnst gaman að vita hvað var að gerast í veröldinni daginn sem þau fæddust . Ef ekki er hægt að fá dagblað er sem best hægt notast við tímarit sem var annað hvort gefið út í vikunni eða mánuðinum sem barnabarnið fæddist . Á tímum stafrænnar tækni finnst krökkum kannski enn skemmtilegra að fá blað í hendurnar en ykkur hefði þótt á þeirra aldri . Gömul skjöl . Til dæmis giftingavottorð afa og ömmu , fyrsta ökuskírteinið , gamalt háskólaskírteini og svo framvegis . Um leið og þið gefið barnabörnunum þetta gæti verið gaman að rifja upp atburði sem tengjast þessum skírteinum og vottorðum . Gamlar fjölskylduuppskriftir . Margir eiga góðar minningar frá fjölskyldumáltíðunum . Það þarf ekki finna uppskrift að hverri einustu máltíð sem fjölskyldan hefur borðað saman ein eða tvær geta alveg dugað . Geymið einungis uppskriftir af réttum sem þið hafið útbúið fyrir fjölskylduna eða með barnabörnunum . Ef uppskriftirnar eiga sér sögu innan fjölskyldunnar látið þá söguna fylgja með uppskriftinni . Mynd af ykkur þar sem þið haldið á barnabörnunum í frumbernsku . Flestir geyma myndir nú til dags á stafrænu formi . Finnið endilega eina eða tvær og látið setja þær á pappír . Börnum á öllum aldri finnst gott að vita að þau hafa verið elskuð frá fæðingu . Gömul flík . Flestir geyma einhverja flík sem þeir áttu þegar þeir voru ungir , annað hvort vegna þess að góða minningar fylgja flíkinni eða hún var sérlega smart þegar hún var keypt . Tískan fer í hringi og það er aldrei að vita nema barnabörnin hafi gaman að því að nota gömul föt af ykkur . Fjölskyldutré . Búið til ættartré þar sem hægt er að sjá hvernig fólk í fjölskyldunni tengist . Ef hægt er setjið þá myndir með hverju nafni . Þegar elsta fólkið í fjölskyldunni fellur frá glatast oft mikilvæg vitneskja um fjölskylduna . Börnum finnst gaman að vita um forfeður sína . Eitthvað sem hefur skipt þig máli . Gömul plata eða bíómynd sem þið látið færa yfir á stafrænt form . En það getur líka verið medalía sem þú fékkst þegar þú tókst þátt í fótboltamóti , miði frá tónleikum sem þú fórst á , farmiðar til útlanda eða eitthvað í þessa veru . Krökkum finnst gaman að vita af hverju þetta skiptir þig máli segðu þeim sögur af því . Uppáhaldsbókin þín þegar þú varst barn . Lestur er mikilvægur fyrir vitsmunalegan þroska barna . Að gefa barnabarninu bók sem þér fannst skemmtileg eða finna nýtt eintak af bók sem þú áttir einu sinni getur aukið áhuga þeirra á lestri . Þetta gefur ykkur líka tækifæri á að skiptast á skoðunum um efni bókarinnar . Enn betra er að lesa bókina upphátt með þeim það er fátt sem skapar jafn náin tengsl milli afa og ömmu og barnabarnanna .